ལོ་ན་དྲུག་བདུན་ཙམ་ཡིན་དུས་ཁོ་རང་རྒྱུན་པར་རང་གི་བརྩེ་བའི་ཨ་མ་དང་མཉམ་དུ་ལུས་དང་གྲིབ་མ་བཞིན།ཆུ་དང་ཉ་མོ་ལྟར་མཉམ་འགྲོགས་མཉམ་འདུག་བྱས་ཏེ་ཨ་མ་ས་གོམ་པ་གང་ལ་འགྲོ་ན་བུ་ཆུང་བཀྲ་ཤིས་ཟླ་བའང་ཨ་མའི་རྗེས་དེད་དེ་སྒོའི་ཕྱི་ནང་གི་ཙག་ཙིག་ལས་ཀ་སྒྲུབ་པའི་བར་གསེང་དུ་མཚར་སྣང་གི་བློས་ཡིད་ལ་དྲན་དྲན་དང་མིག་གིས་རིག་རིག་ཐམས་ཅད་རྒྱུ་མཚན་དུ་དྲངས་ནས་ཅིའི་ཕྱིར་ཞེས་ཨ་མ་ལ་དོགས་འདྲི་དང་གཏིང་འདྲི་བྱེད་རྒྱུར་དགའ་བོ་ཡོད།ཨ་མས་ཀྱང་སུན་སྣང་དང་ཚེགས་སྣང་གི་བློ་ཏིལ་ཙམ་ཡང་མ་སྐྱེས་པར་རང་གི་ནུས་ཚོད་ཀྱིས་བུ་ཆུང་ལ་གསལ་བཤད་དང་གནས་ལུགས་ཞིབ་བུར་བརྗོད།ད་ལྟ་ཁོ་རང་ལོ་དགུ་ལས་སོན་མེད་ན་ཡང་།དཀར་གསལ་ཟླ་བའི་གྲིབ་རིས་ཨ་སྔོན་དབྱིངས་སུ་གསལ་གྱི་ལེར་སྐར་ཚོགས་ཀྱི་བཀྲག་མདངས་འཚོ་བའི་མཚན་མོ་སླེབས་ཐེངས་རེར།ཁོ་རང་སྒེའུ་ཁུང་གྲུ་བཞིའི་འཁྲིས་སུ་གན་རྐྱལ་དུ་ཉལ་ཏེ་སྨྲ་བཅད་ངག་བསྡམས་ངང་སྟོང་འདང་དང་དྲན་སྣང་འདྲེས་མས་མཚན་མོའི་སྐར་ཚོགས་དབུས་ཀྱི་འོད་གོར་ཟླ་བར་ཅེར་བ་ན།མཚམས་རེར་ཨ་མའི་ཞལ་གཟུགས་དུང་ཟླ་ལས་གསལ་པོར་འཆར་བའི་འཕྲུལ་སྣང་བྱུང་ཞིང་།ལན་རེར་ཟླུམ་གཟུགས་དུང་ཟླ་ལས་ཨ་མའི་ཞལ་རས་རབ་རིབ་མག་མོག་ལས་ཅི་ཡང་མི་སྣང་བའི་ཚོར་བ་སྟེར།ཁོང་གིས་ཅི་མི་སྙམ་པར་གློ་བུར་ཡར་འགྲེང་སྟེ་ལག་པས་མིག་ཟུང་ཕུར་ཕུར་འགའ་བྱས་རྗེས་ཡང་བསྐྱར་མཁའ་དབྱིངས་སུ་བཏེགས་པའི་ཟླ་བའི་ཞལ་ཁྱིམ་ལ་ཡང་ཡང་ཅེར་བར་སྤྲིན་པ་གཡས་འཁྱིལ་མ་ལྟ་བུ་ཞིག་ལས་ཅི་ཡང་མ་མཐོང་།དེ་མུར་ཨ་ཐང་ཆད་པའི་ངང་མགོ་བོ་སྔས་ཐོག་ཏུ་ཅལ་སེར་འཕངས་ནས་དངན་པ་རིང་མོ་ཞིག་འཐེན་རྗེས་གཉིད་མི་ཡོང་ན་ཡང་མིག་ཟུང་བཙན་གྱིས་བཙུམ་ནས་གཉིད་ཀྱི་བདེ་བ་སྒུམ།